# SOPIMUS TUOTANNON VAATIMUSTENMUKAISUUDEN VALVONNASTA

## Sopijapuolet

Liikenne- ja viestintävirasto (jäljempänä hyväksyntäviranomainen)

PL 320, 00059 TRAFICOM

ja

[yritys] (jäljempänä Tyyppihyväksynnän hakija)

[Y-tunnus]

[osoite]

Viitatessa molempiin osapuoliin samanaikaisesti käytetään termiä Sopijapuolet.

## Yhteystiedot

Kumpikin Sopijapuoli nimeää yhden tai useamman vastuuhenkilön, jonka tehtävä on seurata ja valvoa sopimuksen toteutumista ja tiedottaa sopimuksen toteutumiseen liittyvistä asioista. Vastuuhenkilöillä ei ole oikeutta muuttaa sopimusta.

Sopimuksen liitteessä 1 ilmoitetaan sopimuksessa tarkoitetut vastuuhenkilöt.

## Sopimuksen tausta ja tarkoitus

Ajoneuvolain (82/2021) 67 §:n mukaan ennen tyyppihyväksynnän myöntämistä hyväksynnän hakijan on tehtävä sopimus tuotannon vaatimustenmukaisuuden valvonnasta.

Tämän sopimuksen solmimisen tarkoituksena on, että hyväksyntäviranomainen voi varmistua ennen tyyppihyväksynnän myöntämistä ja sen jälkeen Tyyppihyväksynnän hakijan riittävistä menettelyistä, joilla taataan tehokas tuotannon vaatimustenmukaisuuden valvonta.

Tyyppihyväksynnän haltijana Tyyppihyväksynnän hakija on velvollinen huolehtimaan siitä, että ajoneuvo, järjestelmä, komponentti, erillinen tekninen yksikkö, osa tai varuste täyttää tyyppihyväksynnän edellytyksenä olevien säännösten vaatimukset.

Tuotannon vaatimustenmukaisuuden valvonnan suorittajan toimivallasta säädetään ajoneuvolain 68 §:ssä.

Sen lisäksi, mitä Sopijapuolet sopivat tässä sopimuksessa, noudatetaan osapuolten välisessä sopimuksessa voimassaolevaa Suomen lakia.

## Sopimuksen kohde

Tässä sopimuksessa sovitaan ajoneuvoista annetun valtioneuvoston asetuksen (162/2021) 3 §:n mukaisesti tuotannon vaatimustenmukaisuuden valvonnan toteuttamisesta: valvontamenetelmistä, valvonnassa tehtyjen havaintojen, puutteiden ja muutosten ilmoittamisen menettelyistä ja aikarajoista, tyyppihyväksynnän hakijan toiminnan arvioinnissa sovellettavista kriteereistä, valvontaan sisältyvien arviointien, tarkastusten ja testien aikaväleistä, testien ja laskelmien tulosten kirjaamisesta ja näistä tehtyjen havaintojen saattamisesta hyväksyntäviranomaisen tietoon sekä vaatimustenmukaisuuden valvontaan liittyvien liiteasiakirjojen saatavilla olosta.

## Tuotannon vaatimustenmukaisuuden valvontamenetelmät

## Tyyppihyväksynnän hakijan soveltamat tuotannon vaatimustenmukaisuutta koskevat järjestelyt

Tyyppihyväksynnän hakijalla on oltava EN ISO 9001 standardin tai vastaavan yhdenmukaistetun standardin mukainen dokumentoitu laadunhallintajärjestelmä, johon on sisällytetty viranomaisvaatimukset.

Tyyppihyväksynnän hakijan on huolehdittava siitä, että se noudattaa omaa laadunhallintajärjestelmäänsä, jolla taataan tyyppihyväksyttyjen tuotteiden säilyminen vaatimustenmukaisina.

## 5.2 Hyväksyntäviranomaisen suorittama tuotannon vaatimustenmukaisuuden valvonta

Hyväksyntäviranomainen valvoo Tyyppihyväksynnän hakijan kaikkien niiden ajoneuvojen, järjestelmien, komponenttien, erillisten teknisten yksikköiden, osien ja varusteiden tuotantoa, joille hyväksyntäviranomainen on myöntänyt tyyppihyväksynnän.

Hyväksyntäviranomaisen soveltamat menettelyt tuotannon vaatimustenmukaisuuden valvonnassa ovat alkuarviointi ja valvontatoimien varmennus eli jatkuvat tarkastukset.

Hyväksyntäviranomaisen valvontamenetelmiä ovat Tyyppihyväksynnän hakijan laadunhallintajärjestelmään liittyvien asiakirjojen arviointi ja laadunhallintajärjestelmän toiminnan arviointi.

Tyyppihyväksynnän hakijan tulee viipymättä toimittaa hyväksyntäviranomaisen pyytämät laadunhallintajärjestelmään liittyvät asiakirjat.

Toteutettavan alkuarvioinnin laajuutta määritettäessä hyväksyntäviranomainen ottaa huomioon Tyyppihyväksynnän hakijan EN ISO 9001 standardin tai vastaavan yhdenmukaistetun standardin mukaisen akkreditoidun sertifiointilaitoksen myöntämän laatujärjestelmäsertifikaatin, joka kattaa hyväksyttävän tuotteen valmistamisen. Sertifikaattiin liittyvät valvontatoimet otetaan huomioon myös jatkuvissa tarkastuksissa.

Tyyppihyväksynnän hakijan on ilmoitettava hyväksyntäviranomaiselle kaikista sertifikaatin voimassaoloon tai soveltamisalaan tehtävistä muutoksista.

## Valvontaan sisältyvien arviointien, tarkastusten ja testien aikaväli

Tyyppihyväksynnän hakijan on huolehdittava hyväksynnän perusteena olevassa säädöksessä edellytettyjen testien ja tarkastusten suorittamisesta säädöksessä mainitun syklin mukaan.

Hyväksyntäviranomaisen on hyväksyttävä alkuarviointi ennen tyyppihyväksynnän myöntämistä.

Tuotannon vaatimustenmukaisuuden säännölliseen, jatkuvaan seurantaan liittyvien hyväksyntäviranomaisen jatkuvien tarkastusten aikaväli on vähintään 12 kuukautta, jolleivät Sopijapuolet asiasta erikseen toisin sovi.

Lisäksi ajoneuvolain 68 §:n mukaan hyväksyntäviranomainen saa valitsemanaan ajankohtana tarkastaa Tyyppihyväksynnän hakijan soveltamat tuotannon vaatimustenmukaisuutta koskevat järjestelyt.

## Valvonnassa tehtyjen havaintojen, ilmenneiden puutteiden ja muutosten ilmoittamisen menettelyt ja aikarajat

Tyyppihyväksynnän hakijan on viipymättä ilmoitettava hyväksyntäviranomaiselle toteamansa havainnot, puutteet ja muutokset, jotka voivat vaikuttaa tyyppihyväksytyn tuotteen vaatimustenmukaisuuteen.

Tyyppihyväksynnän hakijan on toteutettava kaikki tarvittavat toimenpiteet, jotta tuotanto saadaan jälleen vaatimusten mukaiseksi mahdollisimman nopeasti.

Tyyppihyväksynnän hakijan on hyväksyntäviranomaisen määräämässä ajassa tehtävä korjaavat toimenpiteet hyväksyntäviranomaisen suorittamassa valvonnassa todettuihin havaintoihin ja puutteisiin.

## Testien ja laskelmien tulosten kirjaaminen ja näistä tehtyjen havaintojen saattaminen hyväksyntäviranomaisen tietoon

Tyyppihyväksynnän hakijan on noudatettava testien ja laskelmien tulosten kirjaamisessa kohdassa 5.1 mainitun standardin vaatimuksia. Tuloksia on säilytettävä vähintään viisi vuotta.

Tyyppihyväksynnän hakijan on viipymättä ilmoitettava hyväksyntäviranomaiselle testien ja laskelmien tuloksista todetut havainnot, jotka osoittavat tyyppihyväksytyn tuotteen vaatimustenmukaisuuden mahdollisesti vaarantuvan.

## Vaatimustenmukaisuuden valvontaan liittyvien liiteasiakirjojen saatavilla olo

Tyyppihyväksynnän hakijan tulee viipymättä toimittaa hyväksyntäviranomaisen pyytämät laadunhallintajärjestelmään liittyvät asiakirjat.

Laadunhallintajärjestelmään liittyvien asiakirjojen on oltava hyväksyntäviranomaisen saatavilla valvontakäynneillä.

## Vaatimustenmukaisuuden valvonnan kustannukset

Vaatimustenmukaisuuden valvonta toimitetaan Tyyppihyväksynnän hakijan kustannuksella. Maksujen suuruus perustuu valtion maksuperustelakiin (150/1992) ja sen nojalla annettuun liikenne- ja viestintäministeriön asetukseen Liikenne- ja viestintäviraston liikennettä koskevista maksullisista suoritteista.

## Vahingonkorvaus

Kumpikin Sopijapuoli vastaa vahingonkorvauslain (412/1974) perusteella vahingosta, jonka se on aiheuttanut toiselle Sopijapuolelle tai kolmannelle osapuolelle.

## Sopimuksen muuttaminen

Liitteen 1 tietojen muuttumisesta on heti ilmoitettava kirjallisesti toisen Sopijapuolen vastuuhenkilölle, jolloin myös sopimuksen liitettä 1 päivitetään.

Muunlainen sopimuksen muuttaminen on mahdollista vain kummankin osapuolen allekirjoittamalla muutossopimuksella.

## Sopimuksen siirtäminen

Hyväksyntäviranomaisella on oikeus vapaasti siirtää sopimukseen liittyvät oikeutensa ja velvollisuutensa toiselle valtionhallintoon kuuluvalle yksikölle, mikäli valtion tehtävien hoito tai uudelleenjärjestelyt sitä edellyttävät. Muunlainen sopimuksen siirto on sallittu vain Sopijapuolten allekirjoittamalla siirtosopimuksella.

## Sopimuksen purkaminen

Sopijapuolella on oikeus purkaa sopimus kokonaan tai osittain kirjallisella ilmoituksella päättymään välittömästi, mikäli toinen Sopijapuoli olennaisesti rikkoo sopimusvelvoitteitaan eikä kolmenkymmenen (30) päivän kuluessa kirjallisesta huomautuksesta korjaa laiminlyöntiään. Sopimusvelvoitteen olennaisella rikkomisella tarkoitetaan toimintaa, vastoin yhtä tai useampaa sopimuksen kohdista 5, 6, 7, 8 ja 9.

Hyväksyntäviranomainen voi purkaa sopimuksen kirjallisella ilmoituksella päättymään välittömästi, jos Tyyppihyväksynnän hakija tulee pysyvästi kykenemättömäksi hoitamaan toimintaa (esim. toiminnan lopettaminen).

Mikäli sopimus puretaan eikä Tyyppihyväksynnän hakija tee uutta sopimusta hyväksyntäviranomaisen tai lainsäädännön mahdollistaman muun valvojatahon kanssa, hyväksyntäviranomainen voi ajoneuvolain 68 §:n nojalla peruuttaa Tyyppihyväksynnän hakijalle myöntämänsä tyyppihyväksynnät.

## Sopimuksen voimassaoloaika ja irtisanominen

Tämä sopimus tulee voimaan, kun molemmat Sopijapuolet ovat sen allekirjoittaneet. Tämä sopimus kumoaa Sopijapuolten välillä tuotannon vaatimustenmukaisuuden valvonnasta mahdollisesti aiemmin solmitun sopimuksen.

Sopimus on voimassa enintään viisi (5) vuotta allekirjoituspäivämäärästä kuitenkin enintään viidennen vuoden joulukuun 31. päivään.

Hyväksyntäviranomainen voi irtisanoa sopimuksen, jos tyyppihyväksyntää ei myönnetä tai jos Tyyppihyväksynnän hakija ilmoittaa tyyppihyväksytyn tuotteen tuotannon päättymisestä. Tyyppihyväksynnän hakija voi irtisanoa sopimuksen, jos se on tehnyt ajoneuvolain 67 §:ssä tarkoitetun sopimuksen muun valvojatahon kuin hyväksyntäviranomaisen kanssa. Uusi sopimus on toimitettava hyväksyntäviranomaiselle irtisanomisen yhteydessä. Hyväksyntäviranomaisen tai Tyyppihyväksynnän hakijan irtisanoessa sopimuksen irtisanomisaika on yksi (1) kuukausi. Irtisanomisaika lasketaan sen kalenterikuukauden viimeisestä päivästä, jonka aikana sopimus on irtisanottu. Irtisanominen on toimitettava kirjallisesti.

Mikäli sopimuksen voimassaolo päättyy tai sopimus irtisanotaan eikä Tyyppihyväksynnän hakija tee uutta sopimusta hyväksyntäviranomaisen tai lainsäädännön mahdollistaman muun valvojatahon kanssa, hyväksyntäviranomainen voi ajoneuvolain 68 §: n nojalla peruuttaa Tyyppihyväksynnän hakijalle myöntämänsä tyyppihyväksynnät.

Tätä sopimusta on laadittu kaksi (2) samasanaista kappaletta, yksi (1) kummallekin Sopijapuolelle.

Helsinki \_\_\_\_/\_\_\_\_20\_\_\_ paikka päivä/kuukausi 20vuosi

Liikenne- ja viestintävirasto tyyppihyväksynnän hakija

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 nimenselvennys ja asema

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 nimenselvennys ja asema

## Liitteet

1. Tyyppihyväksynnän hakijan tiedot